E-392/2009

Mál þetta var höfðað 9. september 2009 og dómtekið 16. desember sama ár. Stefnandi er Nýi Kaupþing banki hf., Borgartúni 19 í Reykjavík, en stefnda er A-kvk-nf P-kvk-nf, Einigrund 2 á Akranesi.

Kröfur stefnanda eru að stefnda verði dæmd til að greiða stefnanda 147.219 krónur ásamt dráttarvöxtum samkvæmt 1. mgr. 6. gr. laga um vexti og verðtryggingu, nr. 38/2001, af 23.243 krónum frá 2. febrúar 2009 til 2. mars sama ár, af 47.882 krónum frá þeim degi til 2. apríl sama ár, af 75.771 krónum frá þeim degi til 4. maí sama ár, af 98.881 krónum frá þeim degi til 2. júní sama ár, af 122.886 krónum frá þeim degi til 2. júlí sama ár, en af stefnufjárhæð frá þeim degi til greiðsludags.

Þá krefst stefnandi málskostnaðar samkvæmt mati dómsins að viðbættum virðisaukaskatti.

Kröfur stefndu eru að hún verði sýknuð af kröfum stefnanda. Þá krefst hún jafnframt málskostnaðar úr hendi stefnanda að viðbættum virðisaukaskatti. Eftir að stefnda hafði skilað greinargerð féll niður þingsókn af hennar hálfu.

I.

Stefnandi lýsir málsatvikum og reifar málsástæður sínar svo að skuldin sé vegna úttekta stefndu með VISA greiðslukorti, samkvæmt yfirlitum. Stefndu hafi borið að greiða skuldir sínar 10 dögum eftir dagsetningu áðurnefnds yfirlits, en hún hafi ekki sinnt ítrekuðum greiðsluáskorunum stefnanda. Skuldin hefur ekki fengist greidd þrátt fyrir innheimtutilraunir og því sé nauðsynlegt að höfða mál til greiðslu hennar.

Til stuðnings kröfum sínum vísar stefnandi til almennra reglna kröfuréttarins og meginreglu samningaréttarins um skuldbindingargildi loforða og skyldu til að efna samninga, en reglur þessar fá m.a. stoð í samningalögum, nr. 7/1936. Kröfur um dráttarvexti, þ.m.t. vaxtavexti, styður stefnandi við ákvörðun Seðlabanka Íslands á hverjum tíma um grunn dráttarvaxta og vanefndarálags, sbr. 1. mgr. 6. gr. laga nr. 38/2001 um vexti og verðtryggingu.

II.

Í greinargerð stefndu kemur fram að henni hafi verið stefnt 1. september 2009 vegna vanskila á mánaðarlegum greiðslum á VISA vegna viðskipta við Nýherja. Hafi það mál verið dómtekið án þess að stefnda hafi mætt við þingfestingu. Segir í greinagerðinni að sýknukrafa stefndu byggi á því að ekki sé fyrir hendi skuldbinding eða úttekt á VISA greiðslukorti sem stefnandi tiltekur í kröfu sinni á nafni stefndu. Einnig kemur fram að stefnda kannist ekki við að hafa haft eða notað VISA greiðslukort með nr. 69-6750. Stefnda ber einnig fyrir sig að engir viðskiptasamningar hafi verið lagðir fram er tengi stefndu við umrætt greiðslukort á greindum reikningi né heldur meint viðskipti stefndu með umrætt kort við Nýherja hf. Því beri að sýkna stefndu og dæma stefnanda til greiðslu málskostnaðar.

III.

Stefnda lagði fram greinargerð í málinu 3. nóvember 2009 en þingsókn af hennar hálfu féll niður 16. desember sama ár. Í sama þinghaldi var lögð fram skriflega sókn af hálfu stefnanda. Málið var að því búnu dómtekið í samræmi við ákvæði 3. mgr. 96. gr. laga nr. 91/1991 um meðferð einkamála. Samkvæmt nefndu ákvæði laganna skal dæma málið eftir framkomnum kröfum, gögnum og sókn stefnanda með tilliti til þess sem hefur komið fram af hálfu stefndu.

Stefnandi hefur lagt fram viðskiptaskilmála VALITOR þar sem fram kemur að heimilt sé vegna notkunar á VISA greiðslukorti að færa greiðslur af einu korti yfir á annað kort í eigu sama korthafa. Á grundvelli þeirrar heimildar telur stefnandi sig hafa haft heimild til að færa greiðslur á kort stefndu sem stefnandi er útgefandi af.

Málatilbúnaður stefndu í greinargerð byggir glögglega á því að stefnda telji að þessu máli sé lokið nú þegar með áritun á stefnu hér við dóminn. Það mál var hins vegar aldrei þingfest. Samkvæmt framlögðum gögnum kemur fram í skilmálum VALITOR að heimild sé að færa eftirstöðvar raðgreiðslna yfir á annað kort í eigu korthafa. Verður ekki annað ráðið af gögnum málsins að umrætt kort hafi verið í eigu stefndu og því heimild fyrir umræddri færslu.

Samkvæmt framansögðu verða kröfur stefnanda því teknar til greina eins og þær eru settar fram.

Með vísan til úrslita málsins, sbr. 1. mgr. 130. gr. laga nr. 91/1991 um meðferð einkamála, dæmist stefnandi til að greiða stefndu málskostnað sem hæfilega telst ákveðinn svo sem í dómsorði greinir.

B-kk-nf B-kk-nf héraðsdómari kveður upp dóm þennan.

D Ó M S O R Ð:

Stefnda, A-kvk-nf P-kvk-nf greiði stefnanda, Nýja Kaupþing banka hf. Borgartúni 19 í Reykjavík 147.219 krónur ásamt dráttarvöxtum samkvæmt 1. mgr. 6. gr. laga um vexti og verðtryggingu, nr. 38/2001, af 23.243 krónum frá 2. febrúar 2009 til 2. mars sama ár, af 47.882 krónum frá þeim degi til 2. apríl sama ár, af 75.771 krónum frá þeim degi til 4. maí sama ár, af 98.881 krónum frá þeim degi til 2. júní sama ár, af 122.886 krónum frá þeim degi til 2. júlí sama ár, en af stefnufjárhæð frá þeim degi til greiðsludags.

Stefndi greiði stefnanda 60.000 krónur í málskostnað.

B-kk-nf B-kk-nf